Τον δανεισμό του Αμάτο Τσιτσιρέτι για 1,5 χρόνο από τη Νάπολι θέλει η ΑΕΚ, σύμφωνα με τον ρεπόρτερ της Νάπολι, Αντρέ Φάλκο. Μιλώντας στο Sportimeο Φάλκο είπε: «Το κασέ του είναι περίπου στα 700.000 ευρώ. Η Νάπολι τον απέκτησε ελεύθερο, οπότε ότι και αν πάρει, θα είναι κέρδος. Και τώρα με το συμβόλαιο του να τελειώνει το 2022, όλα δείχνουν ότι θα πάει για δανεικός. Και από ότι γνωρίζουμε η ΑΕΚ έκανε προσέγγιση για 1,5 έτους δανεισμό».

Επιπλέον, σκιαγράφησε τον νεαρό μεσοεπιθετικό της Νάπολι λέγοντας: «Παρέμεινε στην Νάπολι… καταλάθος. Την τελευταία ημέρα των μεταγραφών η Νάπολι είχε συμφωνήσει με την Ασκολι για να τον δώσει. Ολα έδειχναν ότι τα πάντα είναι συμφωνημένα για να παίξει στην Serie B. Ομως την τελευταία στιγμή η Ασκολι απέσυρε το ενδιαφέρον της, διότι έπρεπε νωρίτερα να πουλήσει κάποιον ποδοσφαιριστή της και δεν το έκανε. Ετσι έμεινε στην Νάπολι. Κάνει προπονήσεις με την ομάδα, αλλά δεν μπαίνει στην αποστολή. Δεν βρίσκεται καν στον πάγκο. Είναι εκτός ομάδας και πρόθεση είναι να φύγει τον Ιανουάριο», για να συμπληρώσει σχετικά με τα αγωνιστικά χαρακτηριστικά του παίκτη:

«Είναι παίκτης που παίζει στο «10», αλλά και δεξιά στο φτερό, όχι όμως winger. Στην Μπενεβέντο στην καλύτερη χρονιά της καριέρας του έπαιζε δεξιά στο 4-2-3-1 και στο 4-4-2. Εχει εκπληκτικό αριστερό πόδι. Είναι πολύ τεχνίτης και το αριστερό είναι το όπλο του στο παιχνίδι. Από εκεί και πέρα δεν έχει κάτι άλλο σε υψηλό επίπεδο. Είναι γρήγορος στους μικρούς χώρους με άμεσες πάσες, όχι όμως και στον κενό χώρο. Μοιάζει σαν τον Ινσίνιε (όχι στο επίπεδο) σε κάποια χαρακτηριστικά, αλλά από την δεξιά πλευρά. Αν παίξει αριστερά χάνει την απειλή με το καλό του πόδι προς την εστία. Αυτή την κίνηση από δεξιά να συγκλίνει για να σουτάρει με το αριστερό, την κάνει συνεχώς.

Μετά την φοβερή χρονιά του στην Μπενεβέντο, ήρθε ελεύθερος στην Νάπολι και έπαιζε συνεχώς κάπου δανεικός. Δίχως να ξεχωρίσει. Είχε και κάποιους τραυματισμούς που τον άφησαν πίσω. Ψάχνει κάπου μια καλή ευκαιρία για να κάνει το restart στην καριέρα του»